הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 79, 2017-07-16 16:00

מכלוף מיקי זוהר: כמה עובדים סוציאליים יש?

<אינה קזניביץ: יש לנו שלושה עובדים סוציאליים במערכת, לפי התקנים של משרד הבריאות.

מכלוף מיקי זוהר: שזה מה?

מכלוף מיקי זוהר: כל 60 ומשהו עובדים זה עובד סוציאלי אחד?

<אינה קזניביץ: לא, מחלקה סיעודית זה שליש תקן, ככה שלשלוש מחלוקת סיעודיות יש לנו תקן, מחלקה לסיעוד מורכב זה חצי תקן ומחלקה לשיקום זה 75% תקן.

מכלוף מיקי זוהר: כמה שעות בשבוע מבלות פה העובדות הסוציאליות?

<אינה קזניביץ: את רוצה לענות, חלי, כמנהלת התחום?

<חלי קיין: שלום.

<חלי קיין: שמי חלי, עובדת סוציאלית ומנהלת שירותי עבודה סוציאלית בנווה שבא.

<חלי קיין: למעשה אני אישית גם עו"סית בשלוש מחלקות, אז אני משרה מלאה, לפי התקנים 39 שעות שבועיות, ויש לי עוד 6 שעות בשבוע משרת ניהול, שאני משלבת.

<חלי קיין: עו"סיות בחצי משרה, לפי תקנים, אם 39 שעות משרה מלאה עו"סית בסיעוד מורכב עובדת 20 שעות בשבוע והעובדת הסוציאלית בשיקום 75% משרה זה 30 שעות בשבוע.

מכלוף מיקי זוהר: אז כמה שעות בשבוע את מבלה פה?

<חלי קיין: כל יום אני נמצאת כאן משבע בבוקר עד שלוש-ארבע לפחות.

<חלי קיין: אני כל יום פה, גם סוניה כל יום פה ומיה יומיים וחצי.

<אינה קזניביץ: הבית שלנו גם משמש כשדה קליני לסטודנטים שמגיעים אלינו, גם לתואר שני בגרנטולוגית, גם לעבודה סוציאלית וגם סטודנטים לפיזיותרפיה וגם אנחנו משמשים כשדה קליני לסייעות.

<אינה קזניביץ: איכות.

<אינה קזניביץ: צוות המוסד כחלק ממדיניות רשתית שם דגש רב על איכות הטיפול ושיפור מתמיד של איכות הטיפול.

<אינה קזניביץ: המוסד מספק טיפול רפואי וסיעודי ופרא רפואי בתחומים של עבודה סוציאלית, פיזיותרפיה, ריפוי בעיסוק, תעסוקה, תזונה וקלינאות תקשורת.

<אינה קזניביץ: הצוות נבחן באופן קבוע על ידי צוותי בקרה של משרד הבריאות וזוכה להערכה.

<אינה קזניביץ: נערכות השתלמויות פנימיות וצוות נשלח להשתלמויות חיצוניות, ללמידה והתנסות.

<אינה קזניביץ: מבחינת איכות הטיפול, יש לנו מספר ועדות שפועלות בבית שלנו, ועדת איכות, כאשר בראשה עומדת אני ואנחנו מתכנסים פעם בחודש, כל הצוות הבכיר, ואנחנו דנים במדדי איכות שאנחנו קבענו אותם, כגון פצעי לחץ, נפילות, קשירות.

<אינה קזניביץ: אנחנו דנים בכל המדדים האלה, מסיקים מסקנות.

<אינה קזניביץ: יש לנו ועדה למניעת התעמרות שבראשה עומדת חלי, העובדת הסוציאלית וראש התחום, בעצם היא משמשת כראש הוועדה, כל חשד, אנחנו - - -

מכלוף מיקי זוהר: כמה עובדים סיימו את עבודתם בשלוש השנים האחרונות בעקבות התעמרות?

<אינה קזניביץ: בן אדם אחד.

<אינה קזניביץ: יש לנו ועדת זיהומים שבראשה עומדת אחות ראשית, מנהלת סיעוד, ביחד עם יועץ למחלות זיהומיות.

<אינה קזניביץ: יש לנו ועדה פליאטיבית, צוות קבוע מולטי דיסציפלינרית שדנים על כל המקרים שמוגדרים כפליאטיביים, הם מתכנסים אחת לשבועיים ומוציאים תכנית עבודה, וזה כל זה בנוסף לישיבות מחלקתיות, חודשיות של כל הצוותים, הסיעודיים והרפואיים.

<אינה קזניביץ: מבחינת מבנה.

<אינה קזניביץ: המבנה נווה שבא באר שבע הוא הוותיק, בעצם הוא בן 21.

<אינה קזניביץ: לפני עשר שנים נעשתה הרחבה של המבנה שעובר שיפוצים באופן שוטף.

<אינה קזניביץ: תכנית השיפוץ השוטפת כללה את שיפוצן של המחלקות לסיעוד מורכב לאחר ששיפצנו כבר את אחת המחלקות הסיעודיות.

<אינה קזניביץ: לאור ישיבת הוועדה והערות של משרד הבריאות החלטנו להקדים את השיפוץ של המחלקה לסיעוד מורכב ואנחנו ממשיכים לשפץ על פי תכנית את שאר המחלקות וגם את לובי הכניסה.

<אינה קזניביץ: המערך הטיפולי, תקני כוח אדם.

<אינה קזניביץ: במחלקות הסיעודיות אנחנו מגבירים את תקני האחיות ועובדות התעסוקה ברשת שנדרשים על ידי משרד הבריאות, בשל כך שאנחנו מכירים בצורך זה, מעבר לתקן הנדרש.

<אינה קזניביץ: במחלקות לסיעוד מורכב אנחנו מתגברים את תקני המטפלים על מנת לתת מענה הולם וראוי לדרישות האמיתיות שצומחות בשטח.

<אינה קזניביץ: ברמה הרשתית הוספנו תקן מיוחד של אחראית בריאות הסביבה בשל ריבוי נהלים ודרישות של משרד הבריאות, שהיא בעצם נותנת מענה לכל הרשת.

<אינה קזניביץ: אנחנו בהנהלת נווה שבא פועלים לשיפור מתמיד של נושאים כגון שמירה על בטיחות ובריאות המטופלים, זכויות המטופלים, מענה לבקשות של משפחות ומטופלים ומתן יחס נאות ומכבד לכולם.

<אינה קזניביץ: בחודשים האחרונים הוספנו תפקיד חדש, של מנהל תורן, שאחד מצוות ההנהלה כל יום נמצא פה עד שעות הערב המאוחרות, נותנים מענה גם בשעות הלילה וגם בסופי שבוע.

מכלוף מיקי זוהר: משרד הבריאות, בשנים האחרונות הועלו תלונות כנגד המקום על יחס לא טוב למטופלים וכדומה?

מכלוף מיקי זוהר: או שזה לא משהו שקרה?

<פנחס ברקמן: באופן כללי מספר התלונות הוא זעיר וזעום, למעט מה שהיה לנו בתחילת השנה.

<פנחס ברקמן: המקום הוא מקום שנחשב, עם שם טוב וטיפול טוב.

<פנחס ברקמן: אנחנו נמצאים פה בבקרות פתע, מתחילת השנה היה משהו כמו שלוש בקרות, סדר גודל ונמצאים ממצאים כל פעם מזוויות אחרות ומועלים לבקשה לטיפול.

<פנחס ברקמן: יש התייחסות של המוסד לאותן הנקודות, כמו שהם הוסיפו פה תפקידים נוספים, כמו למשל המנהל התורן, שעושה את הסיבובים בלילה כדי לוודא שלא יהיו מקרים כמו שאנחנו שומעים בתקשורת ובמקומות אחרים.

<פנחס ברקמן: זה עוד זוג עיניים בשעות לא שגרתיות.

<פנחס ברקמן: בגדול גם אני הייתי רוצה לראות את המחלקה החדשה ששופצה - - -

מכלוף מיקי זוהר: כל כמה זמן יש ביקורת פתע של המשרד?

<פנחס ברקמן: היינו פה לפני חודש וחצי, משהו כזה, במאי.

מכלוף מיקי זוהר: יש מועדים קבועים?

<פנחס ברקמן: לא, זה מועדים לא קבועים.

<פנחס ברקמן: אם פעם היה אפשר לתכנן מראש את הבקרות, היום הוספנו מערך של בקרות מסוג אחר וזה יילך וייכנס בשעות לא קונבנציונאליות, גם של ערב, גם של לילה, גם סופי שבוע.

<פנחס ברקמן: זו התכנית שלנו.

<פנחס ברקמן: אנחנו מפתחים אותה מאז תחילת השנה, זה עניין של תקציבים וכוח אדם והבקרות האלה הן בקרות פתע מלאות.

<פנחס ברקמן: יש בקרות מסוג אחר, שהן בקרות רישוי, שקרוב ל-50%-60% הן פתע ואחרות הן מתוכננות, כי יש יתרון גם לבקרות מתוכננות גדולות.

מכלוף מיקי זוהר: אנחנו צריכים ללכת לסיור עכשיו, מאחר שבתום הסיור אני אצטרך להמשיך למפגש הבא אני רוצה לומר כמה מילים ואז נעשה את הסיור ואז נסיים את הסיור .

<יפתח שדמי: מה שאמר ד"ר ברקמן, אנחנו לא ערוכים לבקרות מתוכננות, ה-50% שלא מתוכננות, בכל הבתים בשנה האחרונה זה רק בקרות פתע.

<יפתח שדמי: בבקרות הגדולות, כל פעם מגיעים שני נציגים בתדירות מאוד מאוד גבוהה.

<קריאה: יש גם בקרות של הרווחה.

<יפתח שדמי: רווחה זה סיפור אחר שלא נתייחס אליו.

<פנינה שוורץ: סליחה, חבר הכנסת ויפתח, אני נמצאת כאן, אני לא אגיד על עצמי נציגה, אבל אני שוורץ פנינה ואני באה מטעם המשפחות.

<פנינה שוורץ: אני רואה את עצמי ככה כי חשוב לי גם שישמעו את המשפחות.

<פנינה שוורץ: שומעים תמיד בתקשורת את האנשים מסביב, אבל לא שומעים את המשפחות, לא את כולם, שומעים רק את השלילי.

<פנינה שוורץ: אני נמצאת כאן ולא בחינם, לכן אני לא משוחדת, אני משלמת וזכותי גם לעקוב אחריהם מעבר למה שעושה משרד הבריאות.

<פנינה שוורץ: אני עצמי והאחים שלי מפתיעים הרבה במחלקות.

<פנינה שוורץ: אמא שלי עברה תאונת דרכים קשה, אושפזה בשיקום, הבאתי אותה רבע בן אדם, היום לתפארת היא נמצאת במחלקה הסיעודית, החלטתי לשים אותה, לא רוצה להגיד את המילה לאשפז, לא נעים, אבל אכן כן, חיזרתי אחרי סנז'אנה שתמצא לי מקום, לא היה מקום ואני הייתי ממש בתפר של כמה שעות כי סורוקה אמר לי כבר החוצה, קיבלתי את העצה שלה לשים אותה במחלקה כלשהי ומשם היא עברה לסיעודית.

<פנינה שוורץ: אני רוצה להגיד בפורום הזה, וגם בשביל הצוות, כדי שאנשים ייצאו ממקום העבודה עם הראש מורם, כמו שאנחנו עובדים ונהנים ממקום עבודה, פה הם הרבה פעמים מושפלים בגלל טענות תקשורת, בגלל העובדה שאם שומעים 'אני עובד בבית אבות', אז זה בזוי בעיניהם, מרביצים לחולים.

<פנינה שוורץ: זה לא נכון.

<פנינה שוורץ: אני נמצאת בבוקר, אני נמצאת בצהריים, אני נמצאת בערב, אני נהנית מיחס מצוין ולא רק אני, כמעט כל המשפחות שאני איתם בקשר, אם זה העובדת הסוציאלית, אם זה ההנהלה, אם זה הצוות הטיפולי במקום, דיאטנית, פיזיותרפיסטית, יונית.

<פנינה שוורץ: יונית העמידה את אמא שלי על הרגליים והיא אמרה לי במפורש, 'אני מפסיקה פה, כשתגידי לי שאת רוצה עוד תבואי'.

<פנינה שוורץ: דברים קטנים שלנו המשפחות זה נותן המון.

<פנינה שוורץ: אני לא מדברת על משרד הבריאות.

<פנינה שוורץ: ב-28 במאי אני זוכרת את הביקורת, כי זה יום ההולדת של אמא שלי והם באו מאחור והם נכנסו לתוך החגיגה.

<פנינה שוורץ: אני לא ידעתי שהם באים, אבל האחות הדריכה אותי למי מותר עם סוכר, למי אסור עם סוכר.

<פנינה שוורץ: זה מאוד חשוב.

<פנינה שוורץ: הצוות עושה עבודת קודש, גם הגברים וגם הנשים.

מכלוף מיקי זוהר: אוקיי.

מכלוף מיקי זוהר: אז שוב אני אומר כמה דברים.

מכלוף מיקי זוהר: קודם כל צריכים להבין שהמגמה כרגע שיש, מה שנקרא השיח התקשורתי היום הוא שיח שלילי לא בגלל נווה שבא, הוא שיח שלילי באופן כללי.

מכלוף מיקי זוהר: קרו בשנים האחרונות יותר מדי מקרים של התעללות באנשים מבוגרים שבעצם הפכו את כל הציבור לחשדן כנגד גופים שמטפלים באוכלוסייה מבוגרת, לא כי נווה שבא הוא בעייתי.

מכלוף מיקי זוהר: זה פשוט משהו גורף כלל ארצי.

מכלוף מיקי זוהר: ישנה חשדנות יתר כלפי גופים שמטפלים באנשים מבוגרים, כי הציגו בתקשורת כל מיני דברים מאוד מאוד קשים ומכוערים, שכל אחד שרואה את זה מזדעזע וזה גרם לרגישות יתר.

מכלוף מיקי זוהר: לגבי נווה שבא ספציפית, אני חייב לומר שעשיתי בדיקות מהביקורת ורוב הביקורות היו ביקורות טובות, לא שיש פה איזה שהוא שם רע למקום.

מכלוף מיקי זוהר: דיברו על מקום שקצת התיישן, שצריך להתרענן, צריך לשפץ אותו, ועובדה שאני מבין שאתם גם נכנסתם לעובי הקורה בעניין הזה והתחלתם לשפץ ולשפר, וזה טוב וזה מבורך.

מכלוף מיקי זוהר: אבל אני יודע את הסיטואציה הזאת מתוך היכרות אישית, כי אמא שלי ז"ל הייתה בבית אבות שנים ארוכות ואני חייב לומר שזו אולי אחת מהעבודות הקשות ביותר שיש.

מכלוף מיקי זוהר: זו עבודה קשה מאוד, גם פיזית, גם נפשית, צריך הרבה מאוד סבלנות, הרבה קשיים לעבוד ביום יום פה, אבל מנגד אני אומר שזו אולי, בעיניי לפחות, הברכה הגדולה ביותר והזכות הגדולה ביותר, לקחת אדם שהוא בדמי ימיו, שהוא לא צעיר והוא בשנותיו האחרונות ולנסות כמה שיותר להעלות לו חיוך על הפנים ולהנעים את זמנו.

מכלוף מיקי זוהר: אני חושב שאין דבר באמת מספק יותר.

מכלוף מיקי זוהר: עשייה ציבורית היא מספקת, זה גם דבר שיכול להיות מספק.

מכלוף מיקי זוהר: אני גם יודע שהתגמול הוא לא טוב, אני חושב שגם השכר לא מספיק טוב וצריך להעלות את השכר של העובדים, כי אני חושב שככל שנעלה את השכר של עובדים שעובדים בתחום הזה, כך עובדים טובים יותר יגיעו לתחום, זה אחת, ושתיים, גם אלה שעובדים בתחום יהיו הרבה יותר מחויבים לעניין, הרבה יותר מחויבים למערכת, הרבה יותר יחששו למקום העבודה שלהם, ירצו להשקיע בחולים כדי שהחולים יפרגנו להם ואז ככה הם יוכלו לשמור על מקום עבודתם ואפילו אולי להתקדם.

מכלוף מיקי זוהר: אלה דברים שצריך לעשות בתהליך כולל ברמה הארצית, כדי לשפר את רמת השירות לאוכלוסייה המבוגרת.

מכלוף מיקי זוהר: אני בכנסת עושה את העבודה הזאת ואני גם אמשיך לעשות אותה במגוון פרמטרים, כולל גם נגיעה בשכר.

מכלוף מיקי זוהר: לא יכול להיות שכל מי שעובד במקומות האלה בדרך כלל משתכר בשכר מינימום ואולי טיפה יותר.

מכלוף מיקי זוהר: אני חושב שזה צריך לעבור שינוי.

מכלוף מיקי זוהר: כמו שאנחנו דורשים מהעובדים לתת את היחס הכי טוב לחולים, כך אנחנו גם צריכים לתגמל אותם בצורה סבירה, לא להביא את זה למצב שהם עובדים פה בתחושה של תסכול, או של כעס, 'למה השכר שלי כזה נמוך?

מכלוף מיקי זוהר: ' או שמחפשים אלטרנטיבות אחרות.

מכלוף מיקי זוהר: בראייה שלי אני מאמין בכלל שכל גוף טוב שרוצה לעבוד טוב צריך שהעובדים שלו יהיו מתוגמלים בצורה טובה וזו סוגיה אחת.

מכלוף מיקי זוהר: מעבר לזה, לגבי הדיון שהיה אצלי בכנסת.

מכלוף מיקי זוהר: העלו כמה טענות, העלינו את הטענות בדיון, היה שיג ושיח והיום הוא בא לכדי טיפול וטוב שכך, הדברים משתפרים, הדברים מתחילים להתקדם כמו שאנחנו רוצים שיתקדמו וזה הדבר הכי מבורך מבחינתי, לפחות מבחינת המהות של הוועדה שלי, זה לייצר פתרונות בפריפריה.

מכלוף מיקי זוהר: המקום הזה הוא אולי אחד המקומות המרכזיים בפריפריה לסוגיה הזאת של אשפוז קשישים ותשושי נפש ולכן אנחנו צריכים להביא את זה למצב שאנשים יבואו לפה בשמחה ובנחת ושהשם של המקום הזה ימשיך ללכת לפניו.

מכלוף מיקי זוהר: בסך הכול אני רוצה לומר לכם, באמת לכולכם, אני מאוד מאוד מעריך את הרצון שלכם ואת האהבה שלכם לתפקיד.

מכלוף מיקי זוהר: זו עבודה קשה, היא לא מובנת מאליה, כל מי שנמצא פה, אני יודע כמה הוא עובד קשה, כמה זה קשה, אבל עוד פעם אני אומר, תמיד צריך לזכור, וכך לפחות אני מסתכל על זה, שכל אחד ואחד מהחולים פה זה גם יכול היה להיות האמא שלכם, האבא שלכם או הסבא שלכם וחוסר האונים של אותו בן אדם מבוגר, שהוא באמת חסר אונים, הוא הגיע למצב שהוא לא יכול בעצמו, זה לדעתי אולי הדבר המרגש ביותר - - -

<פנינה שוורץ: והכואב.

מכלוף מיקי זוהר: הכואב ביותר לראות וכשאתם נותנים למישהו שהוא באמת חסר אונים במצבו, אחרי הרבה שנים שהוא היה לא מזמן חזק ואיתן ודומיננטי והזיז הרים.

מכלוף מיקי זוהר: אמא שלי ז"ל הייתה אשת עסקים מצליחה, עשתה מיליונים, נפלה, הפכה להיות שבר כלי.

מכלוף מיקי זוהר: לראות אדם שמכזה חוזק יורד למצב כזה חלש, הרגש של הבן אדם חייב באופן אוטומטי לעבוד והגיוני גם שהוא ייתן לאותו אדם לפחות תחושה נעימה שיש מישהו שמכבד אותו בצד השני, שרוצה לתת לו את החום ואת האהבה, שרוצה לעזור לו לעבור את התקופה הקשה הזאת.

מכלוף מיקי זוהר: בעיניי, גם אני כאיש מאמין, זו לא ברכה רק פה, זו גם ברכה אצל הקדוש ברוך הוא.

מכלוף מיקי זוהר: אני איש מאמין ויש מי שמסתכל מלמעלה על איך אנחנו מתנהלים וכשאנחנו עושים דבר כזה זה בעיניי גם מצווה גדולה, מעבר לעבודה ומעבר למחויבות.

מכלוף מיקי זוהר: זה הכול.